KOMISSION KERTOMUS

KOMITEOIDEN TYÖSKENTELYSTÄ VUONNA 2014

Komissio esittää vuotta 2014 koskevan kertomuksen komiteoiden työskentelystä, joka on laadittu yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä, annetun asetuksen (EU) N:o 182/2011 , jäljempänä ’komitologia-asetus’, 10 artiklan 2 kohdan mukaisesti.

Kertomukseen sisältyy yleiskatsaus komiteamenettelyn kehitykseen vuonna 2014 ja tiivistelmä komiteoiden toiminnasta. Siihen on liitetty komission yksiköiden valmisteluasiakirja, jossa on yksityiskohtaisia tilastotietoja yksittäisten komiteoiden toiminnasta.

1. Yleiskatsaus komiteamenettelyn kehitykseen vuonna 2014

1.1 Yleinen kehitys

Kuten vuoden 2013 kertomuksessa todettiin, kaikki vanhan komitologiapäätöksen mukaiset komiteamenettelyt valvonnan käsittävää sääntelymenettelyä lukuun ottamatta on mukautettu automaattisesti komitologia-asetuksessa säädettyihin uusiin komiteamenettelyihin.

Siksi komiteamenettelyyn osallistuvat komiteat toimivat vuonna 2014 komitologia-asetuksessa säädettyjen menettelyjen eli neuvoa-antavan menettelyn (4 artikla) ja tarkastelumenettelyn (5 artikla) mukaisesti sekä komitologiapäätöksen 5 a artiklassa säädetyn valvonnan käsittävän sääntelymenettelyn mukaisesti.

Komitologia-asetuksen antamisen yhteydessä julkaistun lausuman mukaan kaikki valvonnan käsittävää sääntelymenettelyä koskevat, voimassa oleviin perussäädöksiin sisältyvät säännökset tullaan mukauttamaan perussopimuksessa vahvistettuihin vaatimuksiin. Vuonna 2012 tehdyn alustavan arvioinnin perusteella komissio hyväksyikin vuonna 2013 kolme ehdotusta , joilla kaikkiaan 200 perussäädöstä saatetaan SEUT-sopimuksen 290 ja 291 artiklan mukaisiksi. Uuden toimikautensa alkaessa komissio päätti vireillä olevien lainsäädäntöehdotusten uudelleentarkastelun yhteydessä marraskuussa 2014 peruuttaa nämä ehdotukset odotettaessa tuloksia neuvotteluista, joita on tarkoitus käydä toimielinten välillä sääntelyn parantamista koskevasta toimielinten sopimuksesta.

1.2 Oikeuskäytännön kehittyminen

Asiassa C-427/12 (biosidit), komissio v. parlamentti ja neuvosto, 18. maaliskuuta 2014 annettu tuomio oli ensimmäinen, jossa Euroopan unionin tuomioistuin otti kantaa delegoitujen toimien ja täytäntöönpanotoimien väliseen rajanvetoon. Biosiditapauksessa komissio pyrki kumoamaan säännöksen, jolla säädetään sellaisten toimenpiteiden toteuttamisesta täytäntöönpanotoimella, joilla vahvistetaan Euroopan kemikaalivirastolle suoritettavat maksut. Komissio oli sitä mieltä, että maksut pitäisi vahvistaa delegoidulla toimella. Tuomioistuin hylkäsi komission kanteen perusteettomana. Vaikka tuomioistuin ei näyttänytkään kyseenalaistavan sitä, että SEUT-sopimuksen 290 ja 291 artiklalla on molemmilla oma soveltamisalansa, se totesi, että lainsäätäjällä on harkintavaltaa päättäessään sääntelyvallan antamisesta komissiolle SEUT-sopimuksen 290 artiklan 1 kohdan nojalla tai täytäntöönpanovallan antamisesta SEUT-sopimuksen 291 artiklan 2 kohdan nojalla. Näin ollen tuomioistuin katsoi, että laillisuuden valvonta rajoittuu ilmeisiin virheisiin.

Asiassa C-65/13, Euroopan parlamentti v. Euroopan komissio (ns. EURES-asia), 15. lokakuuta 2014 antamassaan tuomiossa unionin tuomioistuin hylkäsi parlamentin nostaman kanteen, jossa vaadittiin täytäntöönpanopäätöksen 2012/733/EU kumoamista, ja katsoi, ettei komissio ollut ylittänyt täytäntöönpanovaltaansa.



2. Toiminnan yleiskatsaus

2.1 Komiteoiden ja kokousten määrä

On tärkeää tehdä ero komiteamenettelyyn osallistuvien komiteoiden ja muiden elinten, erityisesti komission perustamien asiantuntijaryhmien, välille. Viimeksi mainitut antavat komissiolle asiantuntija-apua politiikan ja delegoitujen säädösten valmistelussa ja täytäntöönpanossa, kun taas komiteamenettelyyn osallistuvat komiteat avustavat komissiota sille perussäädöksillä siirretyn täytäntöönpanovallan käytössä. Tämä kertomus koskee ainoastaan komiteamenettelyyn osallistuvia komiteoita. Komiteamenettelyyn osallistuvien aktiivisten komiteoiden määrä ajalla 1. tammikuuta 2014 – 1. tammikuuta 2015 on laskettu toiminta-aloittain (ks. taulukko I). Vertailun vuoksi on ilmoitettu myös edellisen vuoden numerotiedot (tilanne 31. joulukuuta 2013). Komiteoiden jaostoja ja eri kokoonpanoja ei ole laskettu omiksi kohdikseen, koska ne kuuluvat ”emokomiteaan”.

TAULUKKO I — Komiteoiden kokonaismäärä (2014/15)

Toimintalohko 2014/15 2013 Maatalous ja maaseudun kehittäminen (AGRI) 18 20 Budjetti (BUDG) 2 2 Ilmastotoimet (CLIMA) 5 4 Viestintäverkot, sisällöt ja teknologia (CNECT) 6 6 Talous- ja rahoitus (ECFIN) 1 2 Koulutus ja kulttuuri (EAC) 5 8 Työllisyys-, sosiaali- ja osallisuusasiat (EMPL) 4 4 Energia (ENER) 15 18 Ympäristöasiat (ENV) 31 33 Euroopan petostentorjuntavirasto (OLAF) 1 1 Eurostat (ESTAT) 7 7 Rahoitusvakaus, rahoituspalvelut ja pääomamarkkinaunioni (FISMA) 9 15 Terveys ja elintarviketurvallisuus (SANTE) 21 26 Humanitaarinen apu ja pelastuspalveluasiat (ECHO) 2 3 Tietotekniikka (DIGIT) 1 1 Sisämarkkinat, teollisuus, yrittäjyys ja pk-yritystoiminta (GROW) 44 33 Kansainvälinen yhteistyö ja kehitysasiat (DEVCO) 5 6 Oikeus- ja kuluttaja-asiat (JUST) 20 17 Meri- ja kalastusasiat (MARE) 4 4 Muuttoliike- ja sisäasiat (HOME) 14 13 Liikenne ja liikkuminen (MOVE) 30 32 Naapuruuspolitiikka ja laajentumisneuvottelut (NEAR) 3 4 Alue- ja kaupunkipolitiikka (REGIO) 1 2 Tutkimus ja innovointi (RTD) 5 8 Pääsihteeristö (SG) 3* 2* Ulkopolitiikan välineiden hallinto (FPI) 4 4 Verotus ja tulliliitto (TAXUD) 11 13 Kauppapolitiikka (TRADE) 15 13 YHTEENSÄ: 287 301

* Mukaan lukien muutoksenhakukomitea (komiteamenettelyrekisterissä muutoksenhakukomitea on sijoitettu pääsihteeristön alaiseksi komiteaksi; käytännössä kaikki asianomaiset yksiköt huolehtivat sen toiminnasta).